b'\n_START_ARTICLE_\nBig Boss\n_START_PARAGRAPH_\nBig Boss (jap. \xe3\x83\x93\xe3\x83\x83\xe3\x82\xb0\xe3\x83\xbb\xe3\x83\x9c\xe3\x82\xb9, Biggu Bosu) on Metal Gear -pelisarjassa esiintyv\xc3\xa4 kuvitteellinen hahmo, jonka loi japanilainen pelisuunnittelija Hideo Kojima. Big Bossin ensiesiintyminen oli sarjan ensimm\xc3\xa4isess\xc3\xa4 peliss\xc3\xa4 Metal Gearissa, jossa h\xc3\xa4n on p\xc3\xa4\xc3\xa4hahmo Solid Snaken komentaja, kunnes h\xc3\xa4n paljastuu pelin p\xc3\xa4\xc3\xa4konnaksi ja tekee paluun Metal Gear 2: Solid Snakessa. Big Boss ei esiinny Metal Gear Solidissa ja Metal Gear Solid 2: Sons of Libertyss\xc3\xa4, mutta h\xc3\xa4nen kaunaisella suhteella Solid Snakeen on t\xc3\xa4rke\xc3\xa4 rooli n\xc3\xa4iss\xc3\xa4 peleiss\xc3\xa4. Nuori Big Boss esiintyy pelaajahahmona Metal Gear Solid 3: Snake Eateriss\xc3\xa4 ja Metal Gear Solid: Portable Opsissa, joissa h\xc3\xa4nen koodinimens\xc3\xa4 on Naked Snake (jap. \xe3\x83\x8d\xe3\x82\xa4\xe3\x82\xad\xe3\x83\x83\xe3\x83\x89\xe3\x83\xbb\xe3\x82\xb9\xe3\x83\x8d\xe3\x83\xbc\xe3\x82\xaf, Neikiddo Sun\xc4\x93ku)._NEWLINE_Pelisarjassa nuoren Big Bossin \xc3\xa4\xc3\xa4nin\xc3\xa4yttelij\xc3\xa4 on japaninkielisess\xc3\xa4 versiossa Akio \xc5\x8ctsuka ja englanninkielisiss\xc3\xa4 David Hayter, jotka ovat my\xc3\xb6s Solid Snaken \xc3\xa4\xc3\xa4nin\xc3\xa4yttelij\xc3\xb6it\xc3\xa4. Metal Gear Solid 4: Guns of the Patriotsissa vanhan Big Bossin \xc3\xa4\xc3\xa4nen\xc3\xa4 kuullaan japaninkielisess\xc3\xa4 versiossa Chikao \xc5\x8ctsuka ja englanninkielisess\xc3\xa4 versiossa Richard Doyle.\n_START_SECTION_\nMetal Gear -pelit\n_START_PARAGRAPH_\nBig Boss tekee ensiesiintymisens\xc3\xa4 vuonna 1987 MSX2:lle julkaistussa Metal Gearissa FOXHOUND-erikoisjoukon komentajana ja pelaajahahmo Solid Snaken esimiehen\xc3\xa4. H\xc3\xa4n toimii aluksi Snaken radiokontaktina v\xc3\xa4litt\xc3\xa4en t\xc3\xa4lle tietoa teht\xc3\xa4v\xc3\xa4n tavoitteista ja lis\xc3\xa4ksi aseista ja tarvikkeista. Mutta kun Snake tuhoaa TX-55 Metal Gear -aseen vastoin Big Bossin k\xc3\xa4skyj\xc3\xa4, Outer Heavenin miliisijohtaja kohtaa Snaken l\xc3\xa4hell\xc3\xa4 tukikohdan pakoreitti\xc3\xa4 ja haastaa h\xc3\xa4net kaksintaisteluun. Snake p\xc3\xa4ihitt\xc3\xa4\xc3\xa4 Big Bossin ja j\xc3\xa4tt\xc3\xa4\xc3\xa4 t\xc3\xa4m\xc3\xa4n ruumiin r\xc3\xa4j\xc3\xa4ht\xc3\xa4v\xc3\xa4n Outer Heavenin keskelle. Pelin lopputekstit paljastavat Big Bossin selvinneen Outer Heavenin tuhosta vannoen kostoa Snakelle._NEWLINE_Big Boss tekee paluun vuonna 1990 MSX2:lle julkaistussa Metal Gear 2: Solid Snakess\xc3\xa4, jossa h\xc3\xa4n valtaa keskiaasialaisen Zanzibar Landin valtion ja aloittaa Metal Gear D:n valmistuksen. Paetessaan Zanzibar Landin vankileirilt\xc3\xa4, Solid Snake kohtaa Big Bossin j\xc3\xa4lleen kaksintaistelussa, jossa Snake k\xc3\xa4rvent\xc3\xa4\xc3\xa4 Big Bossin liekinheittimell\xc3\xa4.\n_START_SECTION_\nMetal Gear Solid -pelit\n_START_PARAGRAPH_\nBig Bossilla on t\xc3\xa4rke\xc3\xa4 rooli Metal Gear Solid -pelien tarinassa, jossa h\xc3\xa4nen DNA:staan luotiin geneettisesti muunnellut kloonit Solid Snake, Liquid Snake ja Solidus Snake valtion salaisessa projektissa \xe2\x80\x9dLes Enfants Terribles\xe2\x80\x9d._NEWLINE_Esiosa Metal Gear Solid 3: Snake Eater esittelee nuoren Big Bossin, koodinimell\xc3\xa4 Naked Snake, CIA:n salaisen FOX-erikoisyksik\xc3\xb6n j\xc3\xa4senen\xc3\xa4 vuonna 1964. Zeron luoma FOX l\xc3\xa4hett\xc3\xa4\xc3\xa4 h\xc3\xa4net Neuvostoliittoon nujertamaan sadistisen eversti Volginin kapinan, pelastamaan t\xc3\xa4rke\xc3\xa4n asetutkija Nikolai Stephanovi\xc5\xa1 Sokolovin, ja tuhoamaan Shagohod-prototyypin est\xc3\xa4\xc3\xa4kseen ydinsodan. Teht\xc3\xa4v\xc3\xa4n aikana h\xc3\xa4n kohtaa nuoren Ocelotin monesti, p\xc3\xa4ihitt\xc3\xa4\xc3\xa4 Cobra Unitin (johon kuuluvat The Pain, The Fear, The End, The Fury ja The Sorrow), ja joutuu surmaamaan The Bossin mukamas puhdistaakseen oman maineensa. EVAn selvityksen mukaan Snake ei hyv\xc3\xa4ksy operaation poliittisia motiiveja varsinkaan sen j\xc3\xa4lkeen kun h\xc3\xa4n saa Big Bossin arvonimen teoistaan. Aluksi h\xc3\xa4n hylk\xc3\xa4\xc3\xa4 arvonimen ja vet\xc3\xa4ytyy aktiivipalveluksesta._NEWLINE_Metal Gear Solid: Portable Opsissa Big Boss esiintyy yh\xc3\xa4 vanhalla koodinimell\xc3\xa4\xc3\xa4n Naked Snake, koska h\xc3\xa4n ei tunne ylitt\xc3\xa4neens\xc3\xa4 The Bossin kykyj\xc3\xa4 sotilaana. Vuoteen 1970 sijoittuvassa tarinassa Snaken entinen komentaja majuri Zero on pid\xc3\xa4tetty ja FOX-yksik\xc3\xb6n uusi komentaja on Gene, joka on pett\xc3\xa4nyt Yhdysvallat ja linnoittanut vanhan neuvostoliittolaisen tukikohdan La Peninsula de los Muertosin niemimaalla Kolumbiassa. Snake est\xc3\xa4\xc3\xa4 Genen suunnitelmat maailmanvallasta ja luoda sotilaiden turvapaikka Army\xe2\x80\x99s Heaven. Ennen kuolemaansa Gene antaa Snakelle mikrofilmin, jonka paljastamalla Army\xe2\x80\x99s Heavenin rahak\xc3\xa4tk\xc3\xb6ll\xc3\xa4 Big Boss luo Outer Heavenin. Big Boss omaksuu nykyisen koodinimens\xc3\xa4 ja perustaa FOX-yksik\xc3\xb6n tilalle FOXHOUND:n. Lopputekstien j\xc3\xa4lkeisess\xc3\xa4 keskustelussa Ocelot ja majuri Zero perustavat Metal Gear Solid 2: Sons of Libertyss\xc3\xa4 esitellyn Yhdysvaltoja hallitsevan salaseuran Patriootit. Ocelotin vaatimus liittymisest\xc3\xa4 Patriootteihin on pyynt\xc3\xb6 Zerolle, ett\xc3\xa4 heid\xc3\xa4n organisaationsa saa uuden j\xc3\xa4senen Big Bossista._NEWLINE_Metal Gear Solid 4: Guns of the Patriotsissa paljastuu Big Bossin olleen yksi Patrioottien perustajaj\xc3\xa4senist\xc3\xa4. Majuri Zero perusti Patriootit jatkamaan The Bossin aatteita, mutta h\xc3\xa4nest\xc3\xa4 tuli vallanhimoinen ja suurudenhullu. Big Boss oli Patrioottien keulakuva ja ikoni, mutta Zero levitti h\xc3\xa4nest\xc3\xa4 valheellisia tarinoita maailmalle ja loi h\xc3\xa4nest\xc3\xa4 mielikuvan myyttisen\xc3\xa4 sankarina. Big Bossin mielest\xc3\xa4 Zero oli tulkinnut virheellisesti The Bossin haaveen yhdistyneest\xc3\xa4 maailmasta, koska Zeron suunnitelma saavuttaa The Bossin unelma oli ihmisten yksil\xc3\xb6llisyyden ja vapaan tahdon poistaminen. Zero aloitti Les Enfants Terribles -projektin luodakseen korvikkeen Big Bossille, joka erosi Patriootteista ja perusti oman tulkintansa The Bossin tahdosta Outer Heavenin muodossa. Big Boss juonitteli Outer Heaveniss\xc3\xa4 ja Zanzibar Landiss\xc3\xa4 kaapata vallan Zerolta, jonka johdolla Patriootit alkoivat hallita Yhdysvaltoja. Big Boss ei kuollut Metal Gear 2: Solid Snaken loppuratkaisussa, vaan h\xc3\xa4nen ruumiinsa vietiin Zerolle, joka piti Big Bossin keinotekoisessa koomassa nanokoneilla. Big Bossille uskollinen EVA varasti Big Bossin ruumiin Patriooteilta ja vei sen It\xc3\xa4-Eurooppaan, kunnes pelin kolmannen n\xc3\xa4yt\xc3\xb6ksen loppuratkaisussa Liquid Ocelot kaappaa ruumiin ja polttaa Big Bossin j\xc3\xa4\xc3\xa4nn\xc3\xb6kset karrelle._NEWLINE_Vuoteen 2014 sijoittuvan pelin lopputekstien j\xc3\xa4lkeen n\xc3\xa4hd\xc3\xa4\xc3\xa4n epilogi, jossa Big Boss tapaa hautausmaalla Solid Snaken, joka oli yritt\xc3\xa4nyt tehd\xc3\xa4 itsemurhan. Big Boss kertoo Snakelle, ett\xc3\xa4 EVA j\xc3\xa4lleenrakensi h\xc3\xa4nen k\xc3\xa4rventyneen ruumiinsa Liquidin ja Soliduksen ruumiinosilla. It\xc3\xa4-Euroopassa poltettu ruumis kuului Solidukselle, joka oli geneettisesti Big Bossin t\xc3\xa4ydellinen kopio. Big Boss on tuonut hautausmaalle Zeron, joka on aivokuollut vanhus py\xc3\xb6r\xc3\xa4tuolissa. Big Boss kertoo, ett\xc3\xa4 Zeron luomat teko\xc3\xa4lyt ottivat hallinnan organisaatiossa, kunnes ne tuhottiin tietokoneviruksella pelin viidenness\xc3\xa4 n\xc3\xa4yt\xc3\xb6ksess\xc3\xa4. Big Boss varmistaa Patrioottien valtakauden p\xc3\xa4\xc3\xa4ttymisen katkaisemalla Zeron happiletkun ja tukehduttaa h\xc3\xa4net hengilt\xc3\xa4. The Bossin hautakiven luona Big Boss ymm\xc3\xa4rt\xc3\xa4\xc3\xa4 Patrioottien ja Outer Heavenin olleen virheellisi\xc3\xa4 tulkintoja The Bossin viimeisest\xc3\xa4 tahdosta, koska The Boss ei haaveillut maailmanvallasta, vaan tasa-arvoisesta ja suvaitsevaisesta maailmasta. Big Boss tekee kunniatervehdyksen The Bossin haudalla, mink\xc3\xa4 j\xc3\xa4lkeen Patrioottien teko\xc3\xa4lyjen ohjelmoima uusi FOXDIE-viruskanta vaikuttaa h\xc3\xa4nen elimist\xc3\xb6ss\xc3\xa4\xc3\xa4n Snakest\xc3\xa4 saadulla tartunnalla. Big Boss pyyt\xc3\xa4\xc3\xa4 Snakelt\xc3\xa4, ett\xc3\xa4 t\xc3\xa4m\xc3\xa4 viett\xc3\xa4isi loppuel\xc3\xa4m\xc3\xa4ns\xc3\xa4 rauhassa, eik\xc3\xa4 haaskaisi sit\xc3\xa4 taistelemiseen. Big Boss sanoo h\xc3\xa4nen ja Zeron v\xc3\xa4lisen konfliktin olleen hedelm\xc3\xa4t\xc3\xb6n sota ja ennustaa, ett\xc3\xa4 j\xc3\xa4lkipolville koittaa uusi tulevaisuus. Snake ymm\xc3\xa4rt\xc3\xa4\xc3\xa4 tehneens\xc3\xa4 sovinnon is\xc3\xa4ns\xc3\xa4 kanssa, joten sytytt\xc3\xa4\xc3\xa4 Big Bossin pudottaman sikarin ja antaa sen h\xc3\xa4nelle. Big Boss polttaa viimeisen savukkeensa, mink\xc3\xa4 j\xc3\xa4lkeen h\xc3\xa4n kuolee nojaten The Bossin hautakiveen._NEWLINE_Guns of the Patriots on vanhan Big Bossin debyytti kolmiulotteisena hahmomallina, jolla on \xc3\xa4\xc3\xa4nin\xc3\xa4yttelij\xc3\xa4. Ennen pelin ilmestymist\xc3\xa4 ik\xc3\xa4\xc3\xa4ntynyt Big Boss n\xc3\xa4htiin vain MSX2-konsolin Metal Gear -peleiss\xc3\xa4, Metal Gear Solidin ohjekirjassa Yoji Shinkawan piirt\xc3\xa4m\xc3\xa4n\xc3\xa4 luonnoksena ja Ashley Woodin kuvittamassa Elisan ennustuksessa Metal Gear Solid: Portable Opsissa._NEWLINE_Metal Gear Solid: Peace Walker kertoo j\xc3\xa4lleen Big Bossin ajasta Naked Snakena, nyt vuonna 1974, jolloin h\xc3\xa4n ja h\xc3\xa4nen ty\xc3\xb6kumppaninsa Kazuhira \xe2\x80\x9dKaz\xe2\x80\x9d Miller ovat perustaneet palkkasotilasjoukon Militaires Sans Fronti\xc3\xa8res. H\xc3\xa4n aikoo k\xc3\xa4ytt\xc3\xa4\xc3\xa4 MSF:\xc3\xa4\xc3\xa4 toteuttamaan The Bossin viimeist\xc3\xa4 tahtoa maailmasta, jossa sotilaat ovat vapaita valitsemaan omat taistelunsa ilman valtioiden p\xc3\xa4\xc3\xa4t\xc3\xb6ksi\xc3\xa4._NEWLINE_Big Bossilla on keskeinen rooli Metal Gear Solid V: Ground Zeroesissa ja Metal Gear Solid V: The Phantom Painiss\xc3\xa4. H\xc3\xa4nen teht\xc3\xa4v\xc3\xa4n\xc3\xa4\xc3\xa4n on pelastaa lapsisotilas Chico ja Paz Ortega Andrade amerikkalaisesta tukikohdasta Kuubassa. Pelastusoperaatio onnistuu, mutta heid\xc3\xa4n paetessaan helikopterilla Paz kertoo ett\xc3\xa4 h\xc3\xa4nen kohtuunsa on asennettu pommi. Paz hypp\xc3\xa4\xc3\xa4 ulos helikopterista, mutta pommin r\xc3\xa4j\xc3\xa4hdyksen aiheuttama paineaalto sy\xc3\xb6ksee helikopterin Karibianmereen. Samalla MSF tuhoutuu, kun Skull Facen johtama puolisotilaallinen joukko XOF hy\xc3\xb6kk\xc3\xa4\xc3\xa4 heid\xc3\xa4n tukikohtaansa. Big Boss vajoaa koomaan ja her\xc3\xa4\xc3\xa4 yhdeks\xc3\xa4n vuotta my\xc3\xb6hemmin sairaalasta, jossa my\xc3\xb6s Venom Snake on hoidettavana. H\xc3\xa4n esitt\xc3\xa4\xc3\xa4 olevansa \xe2\x80\x9dIshmael\xe2\x80\x9d ja auttaa Venom Snakea pakenemaan sairaalasta Skull Facen joukkojen hy\xc3\xb6k\xc3\xa4tess\xc3\xa4. Snake matkaa Neuvostoliiton hallitsemaan Afganistaniin kostamaan Skull Facelle uuden palkkasotilasjoukko Diamond Dogsin avulla, joka koostuu Big Bossin entisist\xc3\xa4 sotilaista. Samalla Big Boss j\xc3\xa4\xc3\xa4 taustalle kehitt\xc3\xa4m\xc3\xa4\xc3\xa4n oikeaa Outer Heaveni\xc3\xa4.\n_START_SECTION_\nRistiriitoja\n_START_PARAGRAPH_\n1980-luvulla monissa Nintendo Entertainment Systemille julkaistujen videopelien yhdysvaltalaisissa myyntipainoksissa oli ohjekirjat, joissa pelin juoni oli kerrottu humoristisesta n\xc3\xa4k\xc3\xb6kulmasta ja hahmojen nimet oli muutettu. Alkuper\xc3\xa4isen Metal Gearin NES-versiossa oli ohjekirja, jonka mukaan pelin p\xc3\xa4\xc3\xa4konna ja Outer Heavenin perustaja on \xe2\x80\x9dVermon CaTaffy\xe2\x80\x9d, mik\xc3\xa4 on satiirinen vitsi Muammar Gaddafin nimest\xc3\xa4. Ohjekirjassa Vermon CaTaffyn mainitaan olleen lammaspaimen, josta tuli terroristi. Big Boss ei esiinny nimell\xc3\xa4 ohjekirjassa, vaan Snaken esimiehen nimi on \xe2\x80\x9dCommander South\xe2\x80\x9d. NES-konsolille julkaistun Snake\xe2\x80\x99s Revengen ohjekirjassa Big Bossin nimi on \xe2\x80\x9dHigharolla Kockamamie\xe2\x80\x9d, mik\xc3\xa4 on viittaus Ruhollah Khomeiniin. Ohjekirjan mukaan Higharolla Kockamamie on it\xc3\xa4mainen despootti, jolle Metal Gearin pohjapiirrokset toimitti Vermon CaTaffy._NEWLINE_Vuonna 1990 NES-konsolille julkaistussa Metal Gearin ep\xc3\xa4virallisessa jatko-osassa Snake\xe2\x80\x99s Revengess\xc3\xa4 Big Boss on nimett\xc3\xb6m\xc3\xa4n vihamielisen maan johtaja. Pelin loppupuolella Snake kohtaa Big Bossin, mutta yht\xc3\xa4kki\xc3\xa4 h\xc3\xa4nelle paljastuu, ett\xc3\xa4 Big Bossista on tullut kyborgi Outer Heaveniss\xc3\xa4 saatujen vammojen takia. Kaksintaistelun p\xc3\xa4\xc3\xa4tteeksi Snake p\xc3\xa4ihitt\xc3\xa4\xc3\xa4 maamiinoilla kyberneettisen Big Bossin._NEWLINE_Metal Gearin MSX2-versiossa julkaistun ohjekirjan mukaan Big Boss palveli Green Beretsiss\xc3\xa4, Special Air Servicess\xc3\xa4 ja GSG 9:ss\xc3\xa4 ennen kuin h\xc3\xa4nest\xc3\xa4 tuli FOXHOUND:n komentaja. Pelin japanilaisen myyntipainoksen ohjekirjassa on piirros Big Bossissa, jossa h\xc3\xa4nen silm\xc3\xa4lappunsa on vasemman silm\xc3\xa4n p\xc3\xa4\xc3\xa4ll\xc3\xa4, mutta Metal Gearissa ja kaikissa my\xc3\xb6hemmiss\xc3\xa4 sarjan peleiss\xc3\xa4 Big Bossin silm\xc3\xa4lappu peitt\xc3\xa4\xc3\xa4 oikean silm\xc3\xa4n. Metal Gear 2: Solid Snaken mukaan Big Boss menetti silm\xc3\xa4ns\xc3\xa4 1980-luvulla ja perusti FOXHOUND:n 1990-luvulla. Metal Gear Solid ja Metal Gear Solid 2: Sons of Liberty viittasivat, ett\xc3\xa4 vuonna 1972 Big Boss oli Les Enfants Terribles -projektissa yli 50-vuotias ja h\xc3\xa4n oli Metal Gear 2: Solid Snakess\xc3\xa4 jo yli 70-vuotias. Metal Gear Solid 3: Snake Eater kuitenkin muutti Big Bossin menneisyytt\xc3\xa4 paljastamalla, ett\xc3\xa4 h\xc3\xa4n oli vuonna 1964 vasta noin 30-vuotias, mik\xc3\xa4 tekee h\xc3\xa4nest\xc3\xa4 yli kymmenen vuotta nuoremman kuin edellisiss\xc3\xa4 peleiss\xc3\xa4 oli kerrottu. Pelin aikana h\xc3\xa4n menett\xc3\xa4\xc3\xa4 oikean silm\xc3\xa4ns\xc3\xa4, mik\xc3\xa4 on ristiriidassa vanhaan selitykseen, jonka mukaan h\xc3\xa4n menetti silm\xc3\xa4n vasta 1980-luvulla. Pelin lopussa my\xc3\xb6s paljastuu, ett\xc3\xa4 Big Boss perusti FOXHOUND:n vuonna 1971, mik\xc3\xa4 on ristiriidassa FOXHOUND:n perustamisen sijoittamiseen 1990-luvulle.\n_START_SECTION_\nVastaanotto\n_START_PARAGRAPH_\nTietokonelehti Computerworldin mukaan Big Boss on yksi \xe2\x80\x9dluovimmista\xe2\x80\x9d konnista videopeleiss\xc3\xa4. Lehti kehui Big Bossin petturuuden monimutkaisuutta, koska Metal Gear Solidissa h\xc3\xa4n paljastuu Solid Snaken is\xc3\xa4ksi ja Metal Gear Solid 3: Snake Eateriss\xc3\xa4 h\xc3\xa4n on pelaajahahmo.'